ይህን አስተያየት ስሰጥ የወገኖቼ ሞት ሳያሳዝነኝ ቀርቶ አይደለም፡፡ ይልቅስ ሐገርን ከሞት ለመጠበቅ እንጂ፡፡ በመሆኑም፤ በኃይል አጠቃቀም ረገድ የተፈጠረ ችግር ካለ፣ በአግባቡ መታየት እንዳለበት አምናለሁ፡፡ ነገር ግን ፖለቲከኞቹ ሥራቸውን በአግባቡ ባለመሥራታቸው በየጊዜው የሚቀሰቀስ የህዝብ አመጽና ሁከት ጋር የመጋፈጥ ዕዳ እየተሸከመ፣ በየአካባቢው የሚሰማራውንና በተልዕኮው ባህርይ ወይም ከሥልጠናው ይዘት ጋር በተገናኘ የፖሊስ ኃይል የሚያገኘውን አድማን ወይም አመጽን የመቆጣጠር ልዩ ሥልጠና ሳይኖረው ግዳጅ የሚሠጠውን የመከላከያ ሠራዊታችንን ‹‹አግአዚ›› የሚል የተዛባ አመለካከትን ሊፈጥር የሚችል ቅጽል እየተጠቀምን የጥንካሬው መሠረት የሆነውን የህዝብ አመኔታ አሳጥተን፣ ሐገርን የሚጎዳ ችግር እንዳንፈጥር ጥንቃቄ ማድረግ ይኖርብናል፡፡ አሁን ወደ ሁለተኛው ነጥብ ልለፍ፡፡
